
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,                                                                

ŞTIINŢĂ, TINERET ŞI SPORT                                                                 

Bucureşti, 22 iunie 2006                                                                                                      
Nr.29/177

Raport

asupra proiectului de Lege pentru modificarea şi completarea Legii nr.206/2004 privind buna conduită în cercetarea ştiinţifică, dezvoltarea tehnologică şi inovare (Pl-x 432/2006)

1. În conformitate cu prevederile art.95 din Regulamentul Camerei Deputaţilor, republicat, şi cu adresa Pl-x nr. 432/8.05.2006, Comisia pentru învăţământ, ştiinţă, tineret şi sport a fost sesizată spre dezbatere, în fond, cu proiectul de Lege pentru modificarea şi completarea Legii nr.206/2004 privind buna conduită în cercetarea ştiinţifică, dezvoltarea tehnologică şi inovare. 
Proiectul de Lege a fost avizat de către de Comisia juridică, de disciplină şi imunităţi, precum şi de către Consiliul legislativ şi a primit aviz negativ din partea Comisiei pentru buget, finanţe şi bănci. În dezbateri, Comisia a avut în atenţie şi punctul de vedere exprimat de Guvernul României.

Proiectul de Lege porneşte de la premisa înlăturării ambiguităţii legate de finanţarea Consiliului Naţional de Etică al Cercetării Ştiinţifice, Dezvoltării Tehnologice şi Inovării, precum şi a comisiilor acestuia. În conformitate cu legea, membrii comisiilor nu sunt retribuiţi pentru activitatea depusă, iar activitatea membrilor Consiliului este dificil a fi cuantificată. În plus, cheltuielile de funcţionare, ca şi deplasarea mmebrilor Consiliului şi comisiilor trebuie decontate de către Autoritatea de Stat pentru Cercetare, ceea ce nu se prevede în lege. Astfel, se dă greutate activităţii deosebite a acestora, care este una de mare responsabilitate morală.

2. În raport de obiectul şi conţinutul său, proiectul de lege face parte din categoria legilor ordinare.
3. La dezbaterea proiectului de Lege au participat, în conformitate cu prevederile art.51 şi art.52 din Regulamentul Camerei Deputaţilor: domnul Vasile Năstăsescu, director, din partea Ministerului Educaţiei şi Cercetării,  şi domnul Aurel Ardelean, senator, din partea iniţiatorilor proiectului de Lege. 

4.Proiectul de Lege a fost adoptat de Senat în şedinţa din 27 aprilie 2006.

5. La lucrări au fost prezenţi  17 deputaţi, din totalul de 27 membri. Raportul a fost adoptat, cu unanimitate de voturi, în şedinţa din 21 iunie 2006.

6. Camera Deputaţilor este Cameră decizională. 


În urma dezbaterii, Comisia, cu unanimitate de voturi, a aprobat proiectul de lege, în forma adoptată de Senat.
Preşedinte                                                                    Secretar

Lia Olguţa Vasilescu                                                        Mihai Radan

                                   




     Consilier,

                                         



    Ioan Ianoş

